Εικόνα που περιέχει κείμενο, γραμματοσειρά, λογότυπο, γραφικά

Περιγραφή που δημιουργήθηκε αυτόματα

**Αθήνα, 10 Ιουλίου 2024**

**ΕΡΩΤΗΣΗ**

**Προς την κ. Υπουργό Πολιτισμού**

**ΘΕΜΑ:** **«Οριστική και αμετάκλητη διασφάλιση του δημόσιου χαρακτήρα των Θεάτρων Βράχων και Λόφου Κοπανά»**

Στις 28 Ιουνίου 2023 μετά από σύσκεψη στο Μέγαρο Μαξίμου, υπό τον πρωθυπουργό Κυριάκο Μητσοτάκη και με τη συμμετοχή της υπουργού Πολιτισμού [Λίνας Μενδώνη](https://www.star.gr/tag/lina-mendwnh) και του υφυπουργού Εθνικής Άμυνας, τέως δημάρχου Βύρωνα, [Νίκου Χαρδαλιά](https://www.star.gr/tag/nikos-xardalias), ανακοινώθηκε ότι «δόθηκε οριστική λύση στο ζήτημα που προέκυψε σχετικά με το ιδιοκτησιακό καθεστώς των εκτάσεων, στις οποίες βρίσκονται τα θέατρα «Άννα Συνοδινού» και «Μελίνα Μερκούρη». Ο Πρωθυπουργός δεσμεύτηκε πως θα επιλύσει άμεσα το σοβαρότατο ζήτημα του ιδιοκτησιακού καθεστώτος του Θεάτρου Βράχων και της ευρύτερης περιοχής του Λόφου Κοπανά, μιας περιοχής ιδιαίτερα ζωτικής σημασίας για τους κατοίκους της περιοχής, σύμβολο για τον πολιτισμό και όχι μόνο. Συγκεκριμένα, ο οδικός χάρτης προέβλεπε ότι η κυβέρνηση θα προχωρούσε στην άμεση απόκτηση των 104 στρεμμάτων, με τις απαραίτητες νομοθετικές πρωτοβουλίες και μέσα από τις διαδικασίες που προβλέπονται στους οικείους νόμους και διατάγματα και μετά θα ακολουθούσε η άνευ ανταλλάγματος παραχώρησή τους στους Δήμους Βύρωνα και Δάφνης – Υμηττού. Με αυτό τον τρόπο θα διασφαλιζόταν οριστικά και αμετάκλητα ο δημόσιος χαρακτήρας της έκτασης και θα δινόταν οριστικό τέλος σε δικαστικές και άλλες περιπέτειες δεκαετιών.

Η απόφαση αυτή, με σκοπό την εξασφάλιση του δημόσιου χαρακτήρα της έκτασης οριστικά και αμετάκλητα, ακολούθησε την σχετική απόφαση του Αρείου Πάγου με την οποία η διεκδικούμενη από ιδιώτες έκταση περιήλθε στην ιδιοκτησία τους. Μέχρι σήμερα δεν έχει υπάρξει καμία εξέλιξη σχετικά με αυτό το ομολογουμένως κρίσιμο ζήτημα που αφορά τους δημότες των Δήμων Βύρωνα και Δάφνης- Υμηττού αλλά και ολόκληρης της Αθήνας μιας και ο χώρος φιλοξενεί το εμβληματικό ‘Θέατρο Βράχων’ που αποτελεί ορόσημο για τον σύγχρονο πολιτισμό μας και πλήθος αθλητικών υποδομών και χώρων αναψυχής που επισκέπτονται καθημερινά εκατοντάδες πολίτες.

Τα Δημοτικά Συμβούλια των δύο Δήμων δεν έχουν καμία επίσημη ενημέρωση αναφορικά με τις απαιτούμενες πρωτοβουλίες που πρέπει να αναληφθούν και είχαν εξαγγελθεί από τον ίδιο τον Πρωθυπουργό, αντίθετα φαίνεται πως τίθεται εν αμφιβόλω η λειτουργία των αθλητικών εγκαταστάσεων από τον Σεπτέμβριο, καθώς, ελλείψει ιδιοκτησιακών εγγράφων, δεν θα λάβουν τη σχετική αδειοδότηση.

**Επειδή**, από τη δεκαετία του 1970, είχαν σημειωθεί στην περιοχή μαζικοί αγώνες, και κινητοποιήσεις των κατοίκων, φορέων και δημοτικών αρχών, με αίτημα τα παλαιά λατομεία να περιέλθουν στους οικείους Δήμους και ν’ αξιοποιηθούν για την ανέγερση κοινωφελών εγκαταστάσεων και τη δημιουργία χώρων πρασίνου και αναψυχής,

**Επειδή**, η συγκεκριμένη έκταση αποτελεί ζωντανό τοπόσημο της πολιτιστικής κληρονομιάς των πολιτών της Αθήνας και των προαστίων με εκατοντάδες δραστηριότητες και εκδηλώσεις να διενεργούνται ετησίως,

**Επειδή**, στον αναφερόμενο χώρο λειτουργούν καθημερινά αθλητικές εγκαταστάσεις που φιλοξενούν δεκάδες αθλητικά σωματεία, επαγγελματίες και ερασιτέχνες αθλητές καθώς και εκατοντάδες παιδιά όλων των ηλικιών,

**Επειδή,** η πολιτεία οφείλει να διασφαλίσει οριστικά και αμετάκλητα τον δημόσιο χαρακτήρα της έκτασης και να αξιοποιήσει την δημόσια περιουσία με κοινωφελείς χρήσεις,

**Ερωτάται η αρμόδια κ. Yπουργός:**

1. **Πέρασε ήδη ένας χρόνος από την ανακοίνωση ότι θα επιλύσει οριστικά και αμετάκλητα το ζήτημα. Σε ποιες ενέργειες έχει προβεί και ποια τα αποτελέσματά τους;**
2. **Υπάρχει κάποιο συγκεκριμένο χρονοδιάγραμμα;**
3. **Τι προτίθεται να πράξει η κυβέρνηση προκειμένου να επιλυθεί άμεσα το πρόβλημα που έχει προκύψει με τα γήπεδα στην συγκεκριμένη έκταση λόγω μη αδειοδότησης από την ΕΠΣΑ των ομάδων που χρησιμοποιούν τις αθλητικές εγκαταστάσεις του Θεάτρου Βράχων, εξαιτίας του ιδιοκτησιακού καθεστώτος;**

**Οι Ερωτώντες και Ερωτώσες Βουλευτές**

**Χρηστίδου Ραλλία**

**Παππάς Νίκος**

**Αυλωνίτης Αλέξανδρος-Χρήστος**

**Βέττα Καλλιόπη**

**Δούρου Ειρήνη (Ρένα)**

**Ζαμπάρας Μιλτιάδης**

**Θρασκιά Ουρανία (Ράνια)**

**Κασιμάτη Νίνα**

**Κοντοτόλη Μαρίνα**

**Μάλαμα Κυριακή**

**Μεϊκόπουλος Αλέξανδρος**

**Μπάρκας Κωνσταντίνος**

**Νοτοπούλου Αικατερίνη**

**Παπαηλιού Γεώργιος**

**Παππάς Πέτρος**

**Πούλου Παναγιού**

**Ψυχογιός Γεώργιος**